runetrust/blame-folketinget-dk huggingface dataset:
Marlene Harpsøe (DD), 2023-11-28:
Mange tak til ministeren.
I Danmarksdemokraterne fylder det her med ensomhed rigtig meget.
Vi skal bryde ensomheden; der er alt for mange ældre, der sidder derude og ikke har kontakt med andre end de omsorgsfulde medarbejdere, der kommer fra hjemmeplejen.
De skal ud og møde nogle mennesker, for livet skal leves hele livet.
Indtil man ikke er mere, skal livet leves.
Derfor var jeg selvfølgelig også glad for, at det rent faktisk lykkedes – efter en idé fra os i Danmarksdemokraterne – at åbne plejehjemmene op for livet uden for plejehjemmene, for civilsamfundet.
Det lykkedes rent faktisk at komme igennem med noget i forbindelse med SSA-aftalen, som vi har lavet for det kommende år.
Så det er vi rigtig glade for i Danmarksdemokraterne.
Men der er jo også mennesker, som sidder derhjemme, isoleret i deres eget hjem.
Det kan jo ikke være rigtigt, og vi er for dårlige i dag til at identificere dem og sørge for, at de også kan komme ud og være en del af nogle sociale relationer, et fællesskab, men også meningsfulde aktiviteter.
Så jeg vil gerne høre ministeren, hvad ministeren helt konkret vil gøre for at bryde ensomheden derude.
Mette Kierkgaard (M), 2023-11-28:
Jeg kan sige, at jeg er meget, meget enig i, at bekymringen om ensomhed er voldsomt stor også på ældreområdet.
Vi har jo i omegnen af 100.000 ældre mennesker, som faktisk er ensomme.
Jeg mener også, at det er noget af det her med at aktivere det lokale fællesskab og aktivere civilsamfundet – det er også nogle af de takter, der i øvrigt også er skrevet ind i regeringsgrundlaget – som også skal være indeholdt i en ældrereform.
Så det kommer også med, at vi skal aktivere.
For noget af det, som lokale fællesskaber og mennesker netop kan, er jo at forlænge hverdagslivet.
Og nu siger du, at livet skal leves hele livet, og jeg er meget, meget enig.
Og noget af det, civilsamfundet kan, er jo at bringe netop hverdagslivet ind i det og fastholde hverdagslivet for ældre mennesker også.
Marlene Harpsøe (DD), 2023-11-28:
I dag er det jo sådan, at man primært kommer i en borgers hjem for at sikre den her helt basale pleje og omsorg og praktiske hjælp.
Det har borgerne så en rettighed til.
Den er udfordret i øjeblikket, det må man nok sige, på grund af besparelser rundtomkring, men det er en rettighed.
Kunne ministeren forestille sig, at man også lavede en rettighed i forhold til at sikre den mentale trivsel, det mentale velvære, og sikre, at de ældre rent faktisk har en rettighed til at indgå i nogle sociale relationer og meningsfulde aktiviteter?
Mette Kierkgaard (M), 2023-11-28:
Tak for spørgsmålet.
Der er jo selvfølgelig mange greb, man kan bruge for at sikre, at vi får aktiveret civilsamfundet mere.
Jeg er nu rigtig meget optaget af, at vi bevæger os fra en velfærdsstat til et velfærdssamfund, som netop handler om, at vi skaber vores velfærd sammen.
Jeg tror egentlig mere, at vi skal aktivere en kulturbevægelse i forhold til at styrke vores medborgerskab og det ansvar, vi også har for vores fællesskab.
Men jeg tror også, at der ligger noget i at styrke vores fagprofessioner og vores fagpersonale ude omkring de ældre i forhold til at være dygtigere til at kunne samarbejde tæt med civilsamfundet.
Pia Kjærsgaard (DF), 2023-11-28:
Jeg vil bare gerne spørge ministeren: Ville ministeren være tryg ved at sende sine ældre pårørende på et plejehjem, sådan som situationen er i dag?
Nu taler jeg generelt.
Ville ministeren være tryg ved det?
Rosa Eriksen (M), 2023-11-28:
Det kunne vi helt sikkert, og jeg har rigtig mange gode idéer, som jeg ikke har fået afsendt.
Men vi har jo f.eks. Socialkompasset, som man godt kunne sørge for at medarbejderne er mere inde i, så man også ved, hvor man får fat i civilsamfundet, hvis man står med en sårbar ældre.
Det har jeg selv stået med, hvor jeg måtte google det for at finde ud af, hvor der var et fællesskab til den her ældre, som jeg kunne se havde brug for det.
Så jeg glæder mig til forhandlingerne, og jeg glæder mig så meget til alle de gode indspark, der allerede kommer nu.
Marlene Harpsøe (DD), 2023-11-28:
Først vil jeg sige tak til fru Kirsten Normann Andersen for at kæmpe for de ældre og også sige tak for, at vi kunne tage kampen sammen ved finanslovsforhandlingerne, for som fru Kirsten Normann Andersen ved, er vi også i Danmarksdemokraterne stærkt optaget af bl.a. spørgsmålet om mindre, faste teams i ældreplejen.
Nu har ministeren for nylig i Berlingske løftet sløret lidt for, hvad det er, i hvert fald ministeren vil på ældreområdet.
Nu skal de så forhandle det færdigt i regeringen, og så må vi se, hvad det bliver til.
Men det, man har åbnet op for, er jo bl.a. spørgsmålet omkring, at der skal være plejehjemsbestyrelser, sådan at det er lokale folk fra erhvervslivet eller de lokale kulturinstitutioner og lignende, som skal sidde i en bestyrelse og så sidde med økonomi og drift af et plejehjem.
Og der vil jeg gerne høre, hvad SF's holdning er til det.
Hvad tænker SF om det her med at give ansvar og vise tillid til medarbejderne f.eks. på et plejehjem?
Hvordan harmonerer det med plejehjemsbestyrelser?
Kirsten Normann Andersen (SF), 2023-11-28:
Jeg synes, det er svært at forholde sig til noget nyt strukturelt på ældreområdet, før man ligesom har set konturerne af det, men jeg synes, det er dejligt, når andre i civilsamfundet har lyst til at blande sig.
Det, vi vil være optaget af i SF, er en eneste ting, og det er at sikre, at der er ressourcer nok, og at der er personale nok til at udføre opgaverne ude hos de ældre.
Og det er ikke struktur; det er at sørge for, at der er mennesker nok på arbejde til at gå ind til fru Hansen og tage sig af de opgaver, der skal løses – hverken mere eller mindre.
Og det er i virkeligheden ikke særlig svært at organisere, og derfor er jeg også bekymret for den megen snak om, at der skal ses på strukturelle forandringer, og at man skal frisætte og alt muligt andet.
Altså, personalet ønsker sådan set bare, at de har timer nok til at løse de opgaver, som de i øvrigt godt selv kan se at der er behov for bliver løst.
Hans Christian Schmidt (V), 2023-11-28:
Det gør jeg også, for jeg er helt sikker på, at man ikke kan løse det her ved lige at klemme et flertal sammen.
Det er noget, der skal række langt ud i fremtiden.
Det segment, vi taler om her, den gruppe, vi taler om her, er helt sikkert nogle, der meget vil vurdere, om det her er på fast grund i lang tid, eller om det er noget, der lige kan laves med et flertal.
Så jeg går helt klart ind for et bredt engagement.
Kirsten Normann Andersen (SF), 2023-11-28:
Jeg er helt enig.
Og måske kunne jeg bare benytte min taletid her til at tilføje, at der også er rigtig mange friske ældre, som har lyst til at bidrage derude, hvis det er sådan, at vi sætter rammerne for det.
Jeg mødte selv nogle af dem i sidste uge, som egentlig bare gerne ville have, at caféen på lokalcenteret også havde åbent om eftermiddagen, så man kunne få en kop kaffe, når man alligevel havde inviteret strikkeklubben eller havde kortklub eller spillede banko, eller hvad man nu gjorde.
Rosa Eriksen (M), 2023-11-28:
Jeg synes, den her debat bliver forsimplet.
Jeg har arbejdet ude i det her felt det meste af mit arbejdsliv, så jeg kender det.
Jeg synes selvsagt også, det er en god idé at indføre de her nære teams omkring borgeren.
Men det er ikke noget, vi bare gør i morgen.
Da jeg arbejdede i hjemmeplejen, kom jeg som sygeplejerske for at ordne et sår, og ssa'en stod der for at dosere medicin, og ssh'en stod der for at hjælpe med den basale morgenpleje, og lige inden vi gik ud ad døren, kom fysioterapeuten.
Det må være så ubehageligt for de ældre.
Men det er også et komplekst problem, og jeg vil gerne spørge ordføreren: Hvordan kan vi tage det ned, at det er et komplekst problem, og at det tager tid at få løst?
Og så glæder jeg mig meget til at se SF til forhandlingerne, for jeg ved, at der er stor erfaring.
Kirsten Normann Andersen (SF), 2023-11-28:
Jeg forstår sådan set bare ikke, at spørgeren kalder det forsimplet.
For spørgeren peger jo meget godt selv på, at der nogle gange er brug for forskellige kompetencer, afhængigt af hvad det er for en situation, man kommer i.
Men når man har muligheden for at arbejde i de her faste tværfaglige teams, lærer man også fra sig.
Det vil sige, at andre også får mulighed for at lære.
Jeg har f.eks. selv skiftet utrolig mange sår i min tid, så man lærer undervejs, hvordan man håndterer de forskellige opgaver i forskellige situationer, og på den måde kan man også være ekstra på vagt, hvis det er sådan, at der er behov for at foregribe begivenhedernes gang.
Hvis man kan se, at det går ned ad bakke, kan man handle på det i tide og hjælpe til i tide.
Og det kan man altså kun, hvis man kender de mennesker, man kommer ind hos, og ikke skal til at lede efter, hvor kopperne er, hvor kaffen er, og hvor alt muligt er.
Men fordi man kender borgeren, ved man også, hvordan man går til det.
Pia Kjærsgaard (DF), 2023-11-28:
Det forstår jeg sådan set godt, og jeg tror egentlig, som jeg også sagde i min ordførertale, at ordførere, der beskæftiger sig med politik, måske i virkeligheden er mere passionerede.
Vi er alle passionerede, men lige ældrepolitikken er altså virkelig noget, der rammer hjertet.
Der vil jeg så bare høre: Når nu man gør sig stor umage internt i regeringen med at blive enige – og det forstår jeg godt – håber jeg bare, at der også vil være plads til, at vi andre kan få lov at give nogle indspark.
Det er måske lidt det, jeg frygter vi ikke kan, nemlig at man, hvis man endelig på et eller andet tidspunkt når frem til en enighed med en flertalsregering, inklusive hr. Jon Stephensen, måske kan være tilbøjelig til at sige: Det var det.
Jeg håber bare inderligt, seriøst, at vi andre også får mulighed for at komme ind med nogle gode idéer.
Kirsten Normann Andersen (SF), 2023-11-28:
Jeg kan også godt være i tvivl om, om man kan løse det i en lov alene, men så meget desto vigtigere er det jo, at vi holder hånden under ældreplejen lige nu.
Er det ikke bare for fattigt?
Hans Christian Schmidt (V), 2023-11-28:
Jeg kender jo lidt næsten jer alle sammen, så jeg tror, at I følger lidt med i, hvem der udtaler sig, og hvem der ikke gør.
Jeg vil bare sige, at jeg ingen store interviews giver om det.
For jeg vil godt lige se det an, og det har selvfølgelig noget at gøre med, at hvis man har været herinde i knap 30 år, ved man godt, at det er godt lige at se, hvad det ender med, inden man sådan lægger hovedet helt på blokken og siger: Det skal nok blive sådan og sådan.
Så jeg vil godt lige se det an.
Men jeg synes, at fru Kirsten Normann Andersen har sendt nogle gode signaler i dag, som jeg synes at vi bliver nødt til at lytte til for at sikre, at kommunerne ikke skiller sig af med dem, som bagefter skal løse hele problemet.
Katrine Daugaard (LA), 2023-11-28:
30 år herinde – så har man set lidt af hvert, kan jeg forestille mig.
Ordføreren må i hvert fald have lagt mærke til, at regelmængden går op og op, at bureaukratiet øges, og at det er svært at skaffe hænder.
Jeg kunne godt tænke mig at høre – for I er jo det liberale parti, der burde komme med løsningerne her – hvorfor der ingenting sker.
Og hvorfor sker der i særdeleshed for lidt, når det gælder det, at man trækker raske mennesker ud af arbejdsmarkedet, og at man har svært ved at skaffe tilstrækkelig udenlandsk arbejdskraft hurtigt nok?
Hans Christian Schmidt (V), 2023-11-28:
Nu overværede jeg jo debatten, og jeg hørte godt spørgsmålet til min socialdemokratiske kollega, så jeg tror, at I havde det fint med det, så det tror jeg bare jeg vil lade være ved det.
Men om det andet er jeg da nødt til at sige, at det da er klart, at når det her tager tid, er det også, fordi det tager lang tid, før vi når til enighed om det.
Vi har jo nogle forskellige vinkler, når vi kigger på det, og jeg synes da ikke, der er noget hemmeligt i det.
De fleste, der har været herinde, ved jo godt, at hvis man tager tre partier, som er rimelig forskellige, og de skal have fundet ud af, hvordan pokker de får det ordnet, så tager det altså noget tid at snakke det igennem.
Så tager det også noget tid, fordi man har lovet hinanden – og det har jeg også – at det er mere vigtigt, at det, vi laver nu, bliver godt, end at det går hurtigt.
Katrine Daugaard (LA), 2023-11-28:
Derfor prøver jeg så at spørge på en anden måde: Fru Pia Kjærsgaard stiller her i dag spørgsmålet om penge – eller lægger op til, at der mangler penge til ældrevelfærd – og ministeren svarer, at det gør der ikke, men at der tværtimod mangler arbejdskraft.
Når hun så alligevel bliver spurgt ind til, hvordan regeringen vil finde de her hænder, er svaret, at der er lønforhandlinger lige nu.
Er Venstre enig i, at det her er udfordringen, altså lønnen?
Hans Christian Schmidt (V), 2023-11-28:
Fru Katrine Daugaard, jeg kan sige helt sikkert, at min erfaring er, at hvis ikke man får et svar, kan en af grundene være, at der ikke er et svar.
Og der er ikke et svar lige nu på det spørgsmål.
Sådan er det.
Pia Kjærsgaard (DF), 2023-11-28:
Tak for det.
Jo, det der med de 30 år kan jeg slå med 10!
Det gav sådan lidt et gib i mig, da den socialdemokratiske ordfører sagde, at en af løsningerne på at få mere arbejdskraft var at afskaffe store bededag.
Så jeg skal bare høre ordføreren: Er Venstre enig i det?
Hans Christian Schmidt (V), 2023-11-28:
Venstre i regering har jo sagt, at når man afskaffede store bededag, var det for dels at skaffe midler, dels at skaffe hænder, så ja, det har Venstre tilkendegivet, også mens de har været i regering – og det er vi jo endnu.
Det andet, jeg vil sige til det, er, at jeg jo godt kender fru Pia Kjærsgaard, og jeg ved godt, hvor meget fru Pia Kjærsgaard normalt tager sig af hele ældreområdet.
Derfor overraskede det mig ikke, at det blev fru Pia Kjærsgaard, der rejste den her forespørgselsdebat.
Det overrasker mig heller ikke, at det er fru Pia Kjærsgaard, der har meget lidt tålmodighed og siger: Nu må der snart ske noget.
Og jeg ved jo godt, at når man brænder for noget på den måde, har man selvfølgelig en lyst til, at der hurtigt skal ske noget.
Men jeg tror, man skal tage det udgangspunkt, at når det ikke er sket endnu, skyldes det udelukkende, at man gerne vil gøre det på en ordentlig og rigtig måde.
Så den glæde tror jeg man skal dele.
Rosa Eriksen (M), 2023-11-28:
Ja, det kender jeg.
Det er et helvede – undskyld! – at køre som vikar i hjemmeplejen, for hver gang man kommer ind i et nyt hjem, ved man ikke, hvor sårkassen står.
Jeg vil også gerne spørge til det her med arbejdskraft, altså at der kommer til at mangle al den her arbejdskraft.
Måske har jeg ikke fulgt ordentligt med, men hvad er SF's løsning på det?
Penge løser det jo ikke alene, for vi mangler jo mennesker.
Der er simpelt hen en for lille generation, så hvad er SF's løsning på det?
Katrine Daugaard (LA), 2023-11-28:
Så forstår jeg bare ikke, at det er løn, der skulle være svaret.
For når man spørger i det private, mener de jo f.eks. ikke, at lønnen har noget at gøre med, at de både har meget nemmere ved at fastholde deres medarbejdere og ikke har problemer med manglende arbejdskraft.
Så der er jo noget her, der ikke stemmer overens – og nu har jeg ikke mere tid.
Undskyld!
Jeg hører ordføreren tale meget om det her med, at det skal være det samme personale, der kommer ud til borgeren, og det tror jeg ikke nogen kan være uenig i er en god ambition at have.
Hvordan tror ordføreren det hænger sammen?
Rosa Eriksen (M), 2023-11-28:
Det er jo, fordi der er problemer i ældreplejen, og dem skal vi have gjort op med.
Det vil også give enorm arbejdsglæde og kontinuitet i arbejdet, hvis man som medarbejder kender de borgere, man skal ud til, og netop ikke skal fare rundt og lede efter sårkassen eller skal finde ud af, hvor kaffen står, for det skaber en masse utryghed at skulle det, og det er jo med til både at give forråelse og stress hos medarbejderne.
Katrine Daugaard (LA), 2023-11-28:
Jeg tror, at noget af det, vi virkelig skal kigge på i det offentlige – og nu spørger jeg lidt ledende – er i forhold til ledelse.
Det svar, det private giver, er, at de leder på en anden måde; de leder nært, hvor vi langt hen ad vejen i det offentlige har klyngeledelse, altså ledere, der er ledere for en masse tilbud.
Er det her noget, Moderaterne har lyst til at spille ind i og få taget livtag med i en ny ældrelov?
Rosa Eriksen (M), 2023-11-28:
Hvis Moderaterne mente, at det virkede, så ville vi jo ikke lave en ny ældrereform.
Det er netop det, der er problemet.
Marlene Harpsøe (DD), 2023-11-28:
Først tak til fru Rosa Eriksen for en fin tale og også for at tale for de her mindre, faste teams, for jeg kender udmærket til det der med at lede efter sårkassen og tandbørsten, og jeg ved ikke hvad, ude hos de ældre.
Så det skal vi have lavet om på, og derfor er jeg også glad for, at vi faktisk har lavet en finanslovsaftale nu, der bl.a. gør noget i forhold til at udbrede de her mindre, faste teams.
Men ordføreren kom også ind på det her med, at borgernes selvbestemmelse skal øges.
Det kunne være, at man skulle vælge en gåtur frem for et bad eller lignende; det var noget af det, som ordføreren var inde på.
Der er jo mulighed for at få frit valg i dag, men måske ordføreren også kunne komme med nogle kommentarer til det.
Skulle vi ikke også gøre et eller andet i forhold til at udbrede muligheden for frit valg af leverandør, frit valg af måltid, frit valg af bolig osv.?
Måske kunne ordføreren sige lidt om det.
Rosa Eriksen (M), 2023-11-28:
Jeg glæder mig helt vildt til de der forhandlinger, for vi er alle sammen så engagerede.
I forhold til frit valg tror jeg også, der er et par knaster, men det er vist nogle lidt større knaster, vi skal have styr på for at skabe den samme kvalitet.
Men i Moderaterne er vi ikke bange for det frie valg, og vi er slet ikke bange for, at private udbydere skal have lige så gode vilkår som de offentlige.
Marlene Harpsøe (DD), 2023-11-28:
Jeg glæder mig også til forhandlingerne, hvor jeg håber at vi sammen kan løfte lige præcis det her.
Noget andet, jeg også er meget optaget af, ud over det der med det fysiske, som de ældre har brug for hjælp til, er hele den mentale dimension, altså trivslen og det psykiske velvære.
Kan vi ikke gøre noget mere for, at hjemmeplejens medarbejdere rent faktisk bedre kan identificere ensomhed blandt ældre, med henblik på at vi får aktiveret civilsamfundet, så man kommer ud i nogle sociale fællesskaber og får nogle meningsfulde aktiviteter?
Kunne vi ikke gøre noget der?
Rosa Eriksen (M), 2023-11-28:
Jeg kan ikke sige, hvad der kommer i ældreloven, men jeg kan sige, at det er vigtigt for Moderaterne, at vi får en bedre ledelse, for selvfølgelig drypper det ned på medarbejderne, når vi har en ledelse, der ikke fungerer.
Jeg tror, at mange af de mellemledere, som jeg helt personligt har mødt, simpelt hen har for mange kasketter på og har for mange opgaver.
Så jeg vil give ordføreren fuldstændig ret i, at når vi skal forhandle, skal vi helt sikkert også snakke om den nære ledelse.
Kirsten Normann Andersen (SF), 2023-11-28:
Jeg er ikke sikker på, jeg har forstået det der med at tage speed ud af politik, men nu prøver jeg.
Hvis den kan tages ud af politik, kan den så overføres til nogle social- og sundhedshjælpere, så de kan arbejde endnu hurtigere?
Altså, det er jo bare et bud.
Jeg synes, det er et underligt svar.
Jeg synes, det er sært, at Moderaterne kan stå her og sige, at ældreplejen virker, når vi samtidig lytter til eksempler som det med Jens Erik, der ikke kan få gjort rent andet end hver tredje uge, selv om han er blind, og selv om medierne i stor stil, også på det seneste, har dokumenteret igen og igen, hvor svært det er for ældre at få den hjælp, som de har brug for.
Hvordan kan Moderaterne mene, at det virker?
Rosa Eriksen (M), 2023-11-28:
Tak for ordet.
Det kan og skal vi selvfølgelig gøre noget ved.
Vi har stor respekt for det kommunale selvstyre, for kommunerne kender deres borgere og deres medarbejdere allerallerbedst.
De ved, hvor skoen trykker, og de ved også, hvordan de får mest ud af pengene.
Men en god ældrepleje handler ikke kun om penge.
Det handler om andre og lige så vigtige elementer.
Standardløsninger og minuttyranni er ikke en løsning, som vi ønsker i Moderaterne, hverken for borgere eller for medarbejdere.
Vi ønsker en ældrepleje med høj faglighed og fleksible løsninger, der passer til den enkeltes behov, hvor den ældre møder en medarbejder, der har rammer til at give den omsorg og pleje, den ældre har brug for.
Det er måske en snak og en gåtur frem for det tilrettelagte bad.
Vi ønsker fleksible løsninger, der ikke fastlåser borgerne og medarbejderne i minutter, planer og papir, og hvor man ikke på forhånd skal kunne sige, at det er på fredag, at du skal have et bad, hvis nu fredag er en solskinsdag, der indbyder mere til en gåtur og en is i stedet for en tur på badeværelset.
Og så skal vi have tryghed for de ældre og deres pårørende, der baseres på, at borgeren møder de samme medarbejdere dag ud og dag ind.
Ældre medborgere skal ikke opleve, at deres hjem bliver forvandlet til en banegård, hvor den ene medarbejder efter den anden farer ind og ud.
Det giver tryghed, at det er det samme personale, der er omkring den ældre.
Det giver tryghed for både den ældre og de pårørende, at de kommer på fornavn med sosu-medarbejderne.
Den tryghed kommer af at vide, at det er den hjemmevante sosu, der kommer og passer på deres mor eller far.
Når vi nu sender flere penge til kommunerne, håber vi også, at de penge omsættes til tillid til medarbejderne og tryghed i vores ældrepleje og omsorg for de ældre og deres pårørende.
Tak for ordet.
Kim Edberg Andersen (NB), 2023-11-28:
Tak for det.
Lad os starte med pengene – 1 mia. kr. Min kommune er en halvprocentskommune, og vi har ca. 30.000 indbyggere, så det er så 5 mio. kr.
Sidste år manglede vi 20 mio. kr. på ældreområdet, så vi er ikke i mål.
Vi hører regeringen sige, at det demografiske træk bliver dækket, så vi må gå ud fra, at regeringen mener, at hvis bare vi behandler de ældre lige så ringe næste år, som vi gør i år, er alle glade.
Virkeligheden er jo i forbindelse med det her med, om man kan komme ud at gå, når der er solskin, at man skal håbe på, at solen skinner den ene gang hver tredje uge, hvor man i øjeblikket får et bad ude i kommunerne.
Det er så vildt at høre et regeringsparti stå og lovprise, hvor godt de har det.
Så godt har de ældre det altså ikke!
Kræver det penge?
Ja, det gør det, og der er to måder at skaffe dem på: Enten kan man på den socialdemokratiske måde sende flere derud, eller også kan man prøve at effektivisere.
Det er selvfølgelig et fyord, men man kan prøve at gøre det mere effektivt, så vi får mere for pengene.
Jeg har hørt alle tre regeringspartier nu, og ingen af dem har sagt noget som helst, alle os, der ikke har fået lov til at være med i forhandlingerne, kan bruge til ret meget.
Men jeg kan forvente, at vi får et diktat lige om lidt.
Er det korrekt, at vi får en færdig pakke, som vi enten kan stemme ja eller nej til, inden 2025, hvor det skal udmøntes.
Rosa Eriksen (M), 2023-11-28:
Min klare forventning som ordfører er, at vi ikke får et færdigt oplæg, vi bare skal stemme ja eller nej til.
Selvfølgelig skal vi have en drøftelse af det udspil, ministeren kommer med.
Og jeg er så glad for, at du siger det der, Kim, undskyld, hr. Kim Edberg.
Jeg er rigtig glad for, at du italesætter ...
Undskyld.
Jeg er glad for, at det bliver omtalt, som at det ikke bare er en solskinsdag for alle borgere derude nu, og det er lige netop det, vi skal have gjort noget ved.
Det er et kæmpe tandhjul med mange møtrikker, og vi skal sørge for, at de møtrikker sidder rigtigt.
Når vi kommer med vores udspil, kunne det være, at der var noget, vi havde overset, og så er det, vi skal have en forhandling, hvor I også skal komme med jeres input.